เจ้าชายฮิซาฮิโตะแห่งอากิชิโนะ

เจ้าชายฮิซาฮิโตะ (ญี่ปุ่น: 悠仁親王殿下; โรมาจิ: "Hisahito Shinnō Denka"; อังกฤษ: His Imperial Highness Prince Hisahito) ทรงดำรงฐานันดรศักดิ์ "ชินโน" หรือเจ้าชายชั้นเอกแห่งราชวงศ์ญี่ปุ่น
ทรงเป็นพระโอรสในเจ้าชายอากิชิโนะ มกุฎราชกุมารกับเจ้าหญิงอากิชิโนะ มกุฎราชกุมารี 
ทรงเป็นพระราชภาติยะในจักรพรรดิพระองค์ปัจจุบัน (สมเด็จพระจักรพรรดินารูฮิโตะ) และเป็นพระราชนัดดาในสมเด็จพระจักรพรรดิพระเจ้าหลวงอากิฮิโตะ 
ปัจจุบันทรงเป็นรัชทายาทลำดับที่สองแห่งการสืบราชสันตติวงศ์ตามกฎหมายราชวงศ์ญี่ปุ่น มาตรา 2 ข้อ 6
สัญลักษณ์ประจำพระองค์ สนร่ม
ที่ประทับหลัก พระตำหนักอากิชิโนะ เขตพระราชฐานอากาซากะ  เขตมินาโตะ กรุงโตเกียว
พระประวัติ.
การประสูติ.
วันที่ 7 กุมภาพันธ์ พ.ศ. 2549 เจ้าหญิงอากิชิโนะทรงเข้ารับการอัลตราซาวด์ ณ พระตำหนักอากิชิโนะ ผลการตรวจคือ พบการเต้นของหัวใจทารก และได้รับการยืนยันว่าทรงพระครรภ์เป็นเวลา 6 สัปดาห์แล้ว โดยมีกำหนดการประสูติในเดือนกันยายน ซึ่งสำนักพระราชวังได้ออกประกาศอย่างเป็นทางการในวันที่ 24 กุมภาพันธ์ พ.ศ. 2549
วันที่ 12 กรกฎาคม พ.ศ. 2549 เจ้าหญิงอากิชิโนะทรงเข้ารับการตรวจพระครรภ์ ทราบผลว่ามีภาวะรกเกาะต่ำบางส่วน มีความเสี่ยงที่เลือดจะออกมากและประสูติก่อนกำหนดวันที่ 6 กันยายน พ.ศ. 2549 (ปีเฮเซที่ 18) เวลา 08:27 น. เจ้าหญิงอากิชิโนะประสูติพระโอรส ณ โรงพยาบาลไอกุ  เขตมินาโตะ กรุงโตเกียว น้ำหนัก 2,558 กรัม และสืบเนื่องมาจากภาวะรกเกาะต่ำตอนตั้งพระครรภ์ จึงต้องทำการผ่าคลอดก่อนกำหนด 2 สัปดาห์ โดยพระพลานามัยของทั้งเจ้าหญิงอากิชิโนะและพระโอรสนั้นสมบูรณ์ปลอดภัยดี
บ่ายวันเดียวกัน มีการจัดพิธีมอบดาบคุ้มครอง  และฮากามะ  พระราชทานโดยสมเด็จพระจักรพรรดิอากิฮิโตะ โดยจัดวางไว้ที่ข้างเตียงของพระโอรส ซึ่งเป็นธรรมเนียมราชสำนักเมื่อมีสมาชิกใหม่ของราชวงศ์ประสูติ
วันที่ 12 กันยายน พ.ศ. 2549 มีการจัดพิธีเฉลิมพระนาม  ซึ่งเป็นธรรมเนียมราชสำนักที่จัดหลังจากการประสูติประมาณ 7 วัน ในพิธีนี้จะมีการตั้งพระนามและกำหนดสัญลักษณ์ประจำพระองค์ แต่เนื่องด้วยพระองค์ไม่ใช่พระราชโอรสของจักรพรรดิหรือมกุฎราชกุมาร แต่เป็นพระโอรสของเจ้าชายในราชวงศ์ (ณ ขณะนั้น) จึงทำให้พระนามถูกตั้งโดยพระชนกแทนที่จะเป็นจักรพรรดิ และไม่ได้รับพระราชทานพระนามโกโชโง
เจ้าชายอากิชิโนะ พระชนก ทรงตั้งพระนามพระโอรสว่า "ฮิซาฮิโตะ" (悠仁) เป็นการประกอบจากคำว่า "ฮิซะ" (悠) ที่แปลว่า ความสงบหรืออายุยืนยาว กับคำว่า "ฮิโตะ" (仁) ที่แปลว่า ผู้มีคุณธรรม (และเป็นคำที่ใช้ลงท้ายพระนามราชวงศ์ชายตามธรรมเนียมราชสำนัก) โดยรวมมีความหมายว่า "ผู้มีศีลธรรม จริยธรรม ความสงบเยือกเย็น และความเป็นนิรันดร์"
ณ วันประสูติ พระองค์ทรงเป็นพระราชนัดดาในสมเด็จพระจักรพรรดิอากิฮิโตะ จึงทำให้พระองค์ดำรงฐานันดร "ชินโน" หรือ เจ้าชายชั้นเอกแห่งราชวงศ์ญี่ปุ่น ตามกฎหมายราชวงศ์ญี่ปุ่น มาตราที่ 6
เจ้าชายฮิซาฮิโตะทรงมีพระนามลำลองที่พระชนกและพระชนนีเรียกว่า "ยูยู" หรือ "ยูจัง"
สัญลักษณ์ประจำพระองค์ คือ สนร่ม ซึ่งมีความหมายว่า "อยากให้เติบโตขึ้นอย่างยิ่งใหญ่และซื่อตรง"
เจ้าชายฮิซาฮิโตะทรงเป็นพระบุตรพระองค์เล็ก และเป็นพระโอรสพระองค์เดียวในเจ้าชายอากิชิโนะและเจ้าหญิงอากิชิโนะ ทรงมีพระเชษฐภคินี 2 พระองค์คือเจ้าหญิงมาโกะ และเจ้าหญิงคาโกะ ตามลำดับ
วันที่ 15 กันยายน พ.ศ. 2549 เจ้าชายฮิซาฮิโตะปรากฏพระองค์ต่อสาธารณชนครั้งแรก พร้อมกับพระชนกและพระชนนีที่ด้านหน้าโรงพยาบาลไอกุ จากนั้นขึ้นประทับรถยนต์เพื่อกลับสู่พระตำหนัก โดยมีประชาชนรับเสด็จกว่า 1,800 คนตลอดเส้นทาง
การขาดแคลนราชวงศ์ชายและข้อถกเถียงเรื่องการสืบสันตติวงศ์.
เจ้าชายฮิซาฮิโตะทรงเป็นพระบรมวงศานุวงศ์ชายพระองค์ล่าสุดของราชวงศ์ญี่ปุ่นในรอบเกือบ 41 ปี โดยพระองค์ก่อนหน้าที่ประสูติคือเจ้าชายอากิชิโนะ พระชนก (เมื่อ พ.ศ. 2508) หลังจากนั้นมีการประสูติของพระบรมวงศานุวงศ์หญิงติดต่อกันถึง 9 พระองค์ จนกระทั่งเจ้าชายฮิซาฮิโตะประสูติในปี พ.ศ. 2549 ทำให้สังคมในช่วงเวลานั้นเกิดความกังวลถึงปัญหาเรื่องการสืบสันตติวงศ์ในอนาคต เนื่องจากกฎหมายราชวงศ์ญี่ปุ่น มาตราที่ 1 อนุญาตให้เพียงแค่บุรุษเท่านั้นที่สามารถขึ้นครองราชย์ได้ ซึ่งก่อนที่เจ้าชายฮิซาฮิโตะจะประสูตินั้น ญี่ปุ่นมีพระบรมวงศานุวงศ์ชายเหลืออยู่เพียง 3 พระองค์และลำดับการสืบสันตติวงศ์ ณ ขณะนั้น ตามกฎหมายราชวงศ์ญี่ปุ่น มาตราที่ 2 เป็นดังนี้
ด้วยสาเหตุนี้จึงมีการถกเถียงกันในหมู่ประชาชนเกี่ยวกับตัวกฎหมายราชวงศ์ญี่ปุ่นว่าควรจะแก้ไขให้พระบรมวงศานุวงศ์หญิงสามารถขึ้นครองราชย์ได้ด้วยหรือไม่ เนื่องจากราชวงศ์ญี่ปุ่นในอดีตเคยมีบันทึกถึงการครองราชย์ของจักรรพรรดินีถึง 8 พระองค์ แต่ก็มีข้อโต้แย้งเช่นกันว่าเป็นแค่การครองราชย์เพียงชั่วคราวเนื่องจากสถานการณ์ทางการเมืองเท่านั้น (เช่น รัชทายาทชายตัวจริงยังไม่บรรลุนิติภาวะ) อีกทั้งจักรพรรดินีไม่เคยอภิเษกระหว่างครองราชย์ จึงไม่ได้ให้กำเนิดรัชทายาทเพื่อสืบบัลลังก์ต่อ 
จากข้อถกเถียงต่างๆ รวมทั้งสภาที่ปรึกษาได้ให้คำแนะนำแก่นายกรัฐมนตรีจุนอิจิโร โคอิซูมิ (ณ ขณะนั้น) จึงทำให้ทางนายกรัฐมนตรีก็มีความตั้งใจในการแก้ไขกฎหมายนี้เช่นกัน และเริ่มมีการเตรียมร่างแก้ไขกฎหมายเพื่อนำเข้าสู่สภานิติบัญญัติ
แต่พอเจ้าหญิงอากิชิโนะตั้งพระครรภ์ และให้กำเนิดเจ้าชายฮิซาฮิโตะ ทำให้นายกรัฐมนตรีระงับการส่งเรื่องขอแก้ไขกฎหมายฉบับนี้เข้าไปในสภานิติบัญญัติ ซึ่งนายชินโซ อาเบะ หัวหน้าเลขาธิการคณะรัฐมนตรี (ณ ขณะนั้น) ได้ออกมาให้เหตุผลว่า “เรายังต้องการความเข้าใจร่วมกันในระดับชาติ ผมคิดว่าเราจำเป็นต้องมีการพูดคุยกันอย่างสงบ รอบคอบ และมีสติ เราคงยังไม่สามารถหารือเกี่ยวกับการแก้ไขกฎหมายนี้ได้อีกสักพัก เราคงต้องรอจนกว่าจะมีเวลาที่เหมาะสม” 
ดังนั้นเจ้าชายฮิซาฮิโตะจึงทรงเป็นรัชทายาทลำดับที่ 3 ของราชวงศ์ญี่ปุ่น หลังประสูติทันที
การศึกษา.
วันที่ 9 เมษายน พ.ศ. 2553 เจ้าชายฮิซาฮิโตะทรงเข้าพิธีเข้ารับการศึกษาที่โรงเรียนอนุบาล สังกัดมหาวิทยาลัยโอจาโนมิซุ  เขตบุงเกียว กรุงโตเกียว
วันที่ 3 พฤศจิกายน พ.ศ. 2554 เจ้าชายฮิซาฮิโตะได้ทรงเข้าพิธีตามธรรมเนียมราชวงศ์ญี่ปุ่นดังนี้
วันที่ 14 มีนาคม พ.ศ. 2556 ทรงเข้าพิธีจบการศึกษาระดับชั้นอนุบาลที่โรงเรียนอนุบาล สังกัดมหาวิทยาลัยโอจาโนมิซุ  กรุงโตเกียว
วันที่ 7 เมษายน พ.ศ. 2556 ทรงเข้าพิธีเข้ารับการศึกษาที่โรงเรียนประถมศึกษา สังกัดมหาวิทยาลัยโอจาโนมิซุ  เขตบุงเกียว กรุงโตเกียว 
วันที่ 15 มีนาคม พ.ศ. 2562 ทรงเข้าพิธีจบการศึกษาระดับชั้นประถมศึกษาวันที่ 8 เมษายน พ.ศ. 2562 ทรงเข้าพิธีเข้ารับการศึกษาที่โรงเรียนมัธยมศึกษาตอนต้น สังกัดมหาวิทยาลัยโอจาโนมิซุ  เขตบุงเกียว กรุงโตเกียว
วันที่ 26 เมษายน พ.ศ. 2562 คุณครูพบวัตถุมีคมสองชิ้น ลักษณะเป็นมีดปอกผลไม้ผูกติดกับไม้ยาวประมาณ 60 เซนติเมตร รูปร่างคล้ายหอก วางอยู่บนโต๊ะของเจ้าชายฮิซาฮิโตะในโรงเรียน ซึ่งตำรวจนครบาลกรุงโตเกียวรายงานว่า ได้มีการจับกุมนายคาโอรุ ฮาเซกาวะ อายุ 56 ปี ในข้อหาบุกรุกโรงเรียนแล้ว และเขาได้ให้การสารภาพว่าได้เข้าไปในโรงเรียนจริง โดยแจ้งเจ้าหน้าที่โรงเรียนว่าเป็นช่างประปา ซึ่งขณะนั้นเจ้าชายฮิซาฮิโตะทรงกำลังเรียนวิชาพลศึกษาอยู่นอกห้องเรียน ไม่มีใครได้รับบาดเจ็บ
วันที่ 1 พฤษภาคม พ.ศ. 2562 (ปีเรวะที่ 1) เจ้าชายนารูฮิโตะ มกุฎราชกุมารเสด็จขึ้นครองราชย์เป็นสมเด็จพระจักรพรรดินารูฮิโตะ ทำให้เจ้าชายฮิซาฮิโตะทรงเป็นรัชทายาทลำดับที่ 2 ของราชวงศ์ญี่ปุ่นต่อจากพระชนก ตามกฎหมายราชวงศ์ญี่ปุ่น มาตราที่ 2
วันที่ 20 มีนาคม พ.ศ. 2564 เจ้าชายฮิซาฮิโตะทรงได้รับรางวัลชมเชย ในการประกวดวรรณกรรมสารคดีเด็กครั้งที่ 12 ประเภทนักเรียนชั้นมัธยมศึกษาตอนต้น ซึ่งสนับสนุนโดยพิพิธภัณฑ์วรรณกรรมเมืองคิตะกีวชู โดยพระองค์เข้าร่วมรับรางวัลผ่านการประชุมออนไลน์ ผลงานพระนิพนธ์ของเจ้าชายฮิซาฮิโตะมีชื่อว่า "การเยี่ยมชมหมู่เกาะโอกาซาวาระ" (小笠原諸島を訪ねて) ซึ่งพระองค์ทรงเล่าถึงประสบการณ์ที่ไปเยือนหมู่เกาะโอกาซาวาระกับพระชนนีเมื่อปี พ.ศ. 2560 โดยมีความยาวทั้งหมด 19 หน้า อย่างไรก็ตาม พระองค์ทรงถูกกล่าวหาจากสำนักพิมพ์นิตยสาร Shukan Shincho ว่าผลงานที่พระองค์ได้รับรางวัลมานั้น มีข้อความบางส่วนคล้ายคลึงกับผลงานวิจัยของสถาบันสิ่งแวดล้อมแห่งชาติแบบคำต่อคำ และคล้ายกับการตีพิมพ์เรื่อง "World Heritage Ogasawara" โดยไม่มีการอ้างอิงที่ชัดเจน ทางสำนักพระราชวังจึงได้สอบถามไปยังเจ้าชายฮิซาฮิโตะ และออกมาชี้แจงว่า “การเขียนอ้างอิงในพระนิพนธ์นั้นมีไม่เพียงพอ เจ้าชายจะทำการตรวจสอบพระนิพนธ์ของพระองค์ว่าต้องมีการอ้างอิงเพิ่มเติมอีกหรือไม่ และจะทำการชี้แจงกับทางผู้ให้รางวัล (เมืองคิตะกีวชู) ด้วยพระองค์เอง” ซึ่งทางผู้ให้รางวัลได้ชี้แจงภายหลังว่า “ถึงแม้พระนิพนธ์จะมีบางส่วนที่คล้ายคลึงและมีการอ้างอิงที่ไม่เพียงพอ แต่การให้รางวัลนั้นได้พิจารณาจากหัวข้อและการสื่ออารมณ์ของผลงาน ซึ่งเราจะไม่มีการเพิกถอนรางวัลแต่อย่างใด”
วันที่ 17 มีนาคม พ.ศ. 2565 ทรงเข้าพิธีจบการศึกษาระดับชั้นมัธยมศึกษาตอนต้น
วันที่ 16 กุมภาพันธ์ พ.ศ. 2565 เจ้าชายฮิซาฮิโตะทรงได้รับการตอบรับให้เข้าศึกษาที่โรงเรียนมัธยมศึกษาตอนปลาย สังกัดมหาวิทยาลัยสึกูบะ  ผ่านระบบการตกลงรับนักเรียนร่วมกันระหว่างมหาวิทยาลัยโอจาโนมิซุ  และ มหาวิทยาลัยสึกูบะ  
วันที่ 9 เมษายน พ.ศ. 2565 ทรงเข้าพิธีเข้ารับการศึกษาระดับชั้นมัธยมศึกษาตอนปลาย ที่โรงเรียนมัธยมศึกษาตอนปลาย สังกัดมหาวิทยาลัยสึกูบะ  วิทยาเขตโตเกียว เขตบุงเกียว กรุงโตเกียว และทรงได้ให้สัมภาษณ์กับสื่อมวลชนแบบเดี่ยวเป็นครั้งแรก เกี่ยวกับความปรารถนาสำหรับชีวิตในมัธยมปลาย
วันที่ 28 - 29 พฤศจิกายน พ.ศ. 2567 ทรงทำการเข้าคัดเลือกเพื่อศึกษาต่อคณะวิทยาศาสตร์ชีวภาพและสิ่งแวดล้อม มหาวิทยาลัยสึกูบะ  เนื่องจากภาควิชาชีววิทยาที่ใหญ่ที่สุดในประเทศอยู่ที่มหาวิทยาลัยนี้ ซึ่งพระองค์สนใจในเรื่องธรรมชาติและมีการทำวิจัยมาตั้งแต่ทรงพระเยาว์ อีกทั้งที่คณะมีห้องทดลองและปฏิบัติการครบครันสำหรับการศึกษาด้านชีววิทยาและแมลง พระองค์ทรงผ่านการคัดเลือกด้วยโควตาการรับรองจากทางโรงเรียน
วันที่ 18 มีนาคม พ.ศ. 2568 ทรงเข้าพิธีจบการศึกษาระดับชั้นมัธยมศึกษาตอนปลาย และทรงให้สัมภาษณ์กับสื่อ
วันที่ 5 เมษายน พ.ศ. 2568 ทรงเข้าพิธีเข้ารับการศึกษาระดับมหาวิทยาลัย ที่มหาวิทยาลัยสึกูบะ  เมืองสึกูบะ จังหวัดอิบารากิ อีกทั้งทรงให้สัมภาษณ์กับสื่อมวลชนเกี่ยวกับการเตรียมตัวเข้ามหาวิทยาลัยก่อนที่จะเข้าพิธีการ
บรรลุนิติภาวะ.
วันที่ 6 กันยายน พ.ศ. 2567 เจ้าชายฮิซาฮิโตะมีพระชนมายุครบ 18 ชัณษา ซึ่งถือว่าทรงบรรลุนิติภาวะตามประมวลกฎหมายแพ่งและพาณิชย์ฉบับใหม่ของญี่ปุ่น ดังนั้นพระองค์จึงเป็นพระบรมวงศานุวงศ์พระองค์แรกของราชวงศ์ญี่ปุ่น ที่ทรงบรรลุนิติภาวะเมื่อพระชนมายุครบ 18 ชัณษาตามกฎหมายฉบับใหม่
วันที่ 3 มีนาคม พ.ศ. 2568 มีการจัดงานแถลงข่าวอย่างเป็นทางการกับสื่อมวลชน หลังจากที่ทรงบรรลุนิติภาวะตามกฎหมาย 
อย่างไรก็ตาม พิธีบรรลุนิติภาวะตามธรรมเนียมราชวงศ์ถูกพิจารณาเลื่อนไปจัดในวันที่ 6 กันยายน พ.ศ. 2568 แทน ซึ่งเป็นวันคล้ายวันประสูติครบ 19 ชัณษา เนื่องจากเจ้าชายฮิซาฮิโตะทรงอยู่ในช่วงรอยต่อระหว่างระดับชั้นมัธยมศึกษาตอนปลายและระดับมหาวิทยาลัย อีกทั้งยังต้องปรับพระองค์กับชีวิตในระดับมหาวิทยาลัย
วันที่ 29 กรกฎาคม พ.ศ. 2568 คณะรัฐมนตรีได้มีมติถวายเครื่องราชอิสริยาภรณ์เกียรติคุณและราชมิตราภรณ์อันสูงส่งยิ่งดอกเบญจมาศ ชั้นมหาปรมาภรณ์ แด่เจ้าชายฮิซาฮิโตะ เนื่องในวโรกาสการบรรลุนิติภาวะของพระองค์
พิธีบรรลุนิติภาวะในครั้งนี้ ถือเป็นพิธีบรรลุนิติภาวะของพระบรมวงศานุวงศ์ชายในรอบ 40 ปี (ครั้งล่าสุดคือพิธีของพระชนก เมื่อ พ.ศ. 2528) โดยกำหนดการของพิธีประกอบไปด้วย
วันที่ 6 กันยายน พ.ศ. 2568 มีการจัดพิธี "คัมมูริ-โอะ-ทามาอุ" (冠を賜うの儀) หรือพิธีรับมงกุฎพระราชทาน ณ พระตำหนักอากิชิโนะ โดยเจ้าชายฮิซาฮิโตะจะทรงรับมงกุฎจากผู้แทนพระองค์สมเด็จพระจักรพรรดิ โดยมงกุฎที่จะได้รับพระราชทานนั้นเรียกว่า "ซุยเอคัง" (垂纓冠) ซึ่งเป็นประเภทหนึ่งของมงกุฎโบราณญี่ปุ่น (冠)
ถัดมา มีการจัดพิธี "คากัง" (加冠の儀) หรือพิธีสวมมงกุฎ ณ พระตำหนักอากิชิโนะ เจ้าชายฮิซาฮิโตะจะทรงฉลองพระองค์ในชุด "โซกูไต" (束帯) หรือชุดพิธีการโบราณของญี่ปุ่นสำหรับผู้ที่ยังไม่บรรลุนิติภาวะ อันประกอบไปด้วย 
จากนั้นเจ้าที่สำนักพระราชวังจะทำการสวมมงกุฎให้กับพระองค์ รัดเชือกของมงกุฎที่ปลายพระหนุ (คาง) จากนั้นทำการตัดเชือก ซึ่งขั้นตอนการตัดเชือกจะมีเสียงดังที่เป็นเอกลักษณ์ของพิธีนี้ เมื่อเสร็จสิ้นพิธีแล้ว พระองค์จะทรงเปลี่ยนฉลองพระองค์ไปเป็นชุดสำหรับผู้ที่บรรลุนิติภาวะแล้ว อันประกอบไปด้วย 
จากนั้นเสด็จพระราชดำเนินด้วยรถม้า เพื่อไปเคารพศาลเจ้า 3 แห่งในพระราชวังหลวงโตเกียว
ในบ่ายวันเดียวกัน มีการจัดพิธี "โชเก็ง" (朝見の儀) โดยเจ้าชายฮิซาฮิโตะจะทรงสวมชุดพิธีการแบบตะวันตกเป็นชุดสูทหางยาว (Tailcoat) เพื่อเข้าเฝ้าสมเด็จพระจักรพรรดิและสมเด็จพระจักรพรรดินี จากนั้นสมเด็จพระจักรพรรดินารูฮิโตะจะทรงพระราชทานเครื่องราชอิสริยาภรณ์เกียรติคุณและราชมิตราภรณ์อันสูงส่งยิ่งดอกเบญจมาศ ชั้นมหาปรมาภรณ์ แก่เจ้าชายฮิซาฮิโตะ
ในคืนวันเดียวกัน มีการจัดงานเลี้ยงฉลองแบบส่วนพระองค์ โดยผู้เข้าร่วมจะมีเพียงแค่พระบรมวงศานุวงศ์ และอดีตพระบรมวงศานุวงศ์ที่ลาออกจากฐานันดรศักดิ์แล้วเท่านั้น ซึ่งงานนี้ เจ้าชายอากิชิโนะ มกุฎราชกุมาร (พระชนก) และเจ้าหญิงอากิชิโนะ มกุฎราชกุมารี (พระชนนี) เป็นเจ้าภาพ และจะจัดงาน ณ สถานที่เอกชน ภายนอกพระราชวังหลวงโตเกียว เนื่องจากเจ้าชายฮิซาฮิโตะทรงมีสถานะเป็นเพียงสมาชิกของราชวงศ์สาขา ไม่ใช่พระราชทายาทโดยตรงของจักรพรรดิองค์ปัจจุบัน ซึ่งจะแตกต่างจากงานเลี้ยงการบรรลุนิติภาวะของเจ้าชายฮิโระ (สมเด็จพระจักรพรรดินารูฮิโตะ) และเจ้าชายอายะ (พระชนก) ในอดีต ที่จัดภายในพระราชวังหลวงโตเกียว เนื่องจากทั้งสองพระองค์เป็นพระราชทายาทของจักรพรรดิโชวะ ณ ขณะนั้น
วันที่ 8 กันยายน พ.ศ. 2568 เจ้าชายฮิซาฮิโตะ จะเสด็จพระราชดำเนินไปเคารพศาลเจ้าอิเซะ ที่จังหวัดมิเอะ เพื่อรายงานการบรรลุนิติภาวะของพระองค์ต่อเทพเจ้าอามาเตราซุ และเสด็จพระราชดำเนินไปเคารพสุสานจักรพรรดิจิมมุ (จักรพรรดิพระองค์แรกของญี่ปุ่น) ที่จังหวัดนาระ
วันที่ 9 กันยายน พ.ศ. 2568 เจ้าชายฮิซาฮิโตะ จะเสด็จพระราชดำเนินไปเคารพสุสานของจักรพรรดิโชวะ
วันที่ 10 กันยายน พ.ศ. 2568 มีการจัดงานเลี้ยงฉลองการบรรลุนิติภาวะของพระองค์ โดยจะมีนายกรัฐมนตรี, ประธานสภาผู้แทนราษฎรและวุฒิสภา, ประธานศาลฎีกา, สมาชิกสภาราชวงศ์, และสมาชิกสภาเศรษฐกิจราชวงศ์ เข้าร่วมในงานเลี้ยง
หลังจากที่พระองค์ผ่านพิธีบรรลุนิติภาวะอย่างเป็นทางการแล้ว พระองค์จะเริ่มมีส่วนร่วมในกิจกรรมของราชวงศ์อย่างเต็มพระองค์
การเติบโตในบทบาทของสมาชิกราชวงศ์ญี่ปุ่น.
เจ้าชายฮิซาฮิโตะทรงตามเสด็จพระชนก พระชนนี รวมทั้งพระเชษฐภิณี เพื่อเรียนรู้บทบาทของราชวงศ์ญี่ปุ่นในฐานะพระบรมวงศานุวงศ์ ตั้งแต่ยังทรงพระเยาว์
พระกรณียกิจ.
หลังจากเจ้าชายฮิซาฮิโตะเจริญพระชัณษา ทรงเริ่มปฏิบัติพระกรณียกิจด้วยพระองค์เอง ดังนี้
งานวิจัย.
วันที่ 22 พฤศจิกายน พ.ศ. 2566 งานวิจัย “赤坂御用地のトンボ相” (ลักษณะของแมลงปอในเขตพระราชฐานอากาซากะ) ได้รับการตีพิมพ์ ซึ่งเจ้าชายฮิซาฮิโตะทรงร่วมทำวิจัยกับนักวิจัยอีก 2 ท่าน โดยเป็นการสำรวจแมลงปอในเขตพระราชฐานเป็นเวลา 10 ปี (พ.ศ. 2555 - พ.ศ. 2565) ซึ่งค้นพบแมลงปอทั้งหมด 38 สายพันธุ์ โดยมี 12 สายพันธุ์ที่ใกล้สูญพันธุ์
วันที่ 25 สิงหาคม พ.ศ. 2567 ทรงเข้าร่วมงาน (ICE2024) จัดขึ้นที่จังหวัดเกียวโต เป็นงานประชุมนานาชาติว่าด้วยแมลงวิทยา ซี่งเจ้าชายฮิซาฮิโตะทรงร่วมทำการวิจัยชื่อ “皇居のトンボ相” (ลักษณะของแมลงปอในพระราชวังหลวงโตเกียว) กับนักวิจัยอีก 3 ท่าน ซึ่งงานวิจัยนี้ถูกจัดแสดงในงานอีกด้วย